Evelyn Farrell
Evelyn Farrell (☆ 11 di april 1960 na Aruba) ta un eks-atleta Arubiano y e prome muhe cu a representa Aruba na Weganan Olimpico. E tabata campeon di Antias Hulandes den sprint di 100 y 200 meter.

Na e Weganan Olimpico di Zomer 1984 na Los Angeles (Merca) ela participa pa Antias Hulandes na e sprint di 100 meter; ela pone un tempo di 11.94 seconde y ta caba nr.6. Cuater aña despues, na 1988, e ta participa na Weganan Olimpico di Zomer na Seoul (Sur Korea) den e sprint di 100 y 200 meter. E ta pone un tempo di 12.48 seconde pa 100 meter y 25.74 seconde pa 200 meter, kedando elimina pa tur dos den e prome ronda. Farrell tabata portador di e titulo di mihor sprinter di Antias Hulandes pa 100 como 200 meter. Su mihor tempo riba 100 meter tabata 11.73 seconde na 1983, un record pa Aruba aunke esaki no ta oficialmente reconoci. E mesun aña ela marca su mihor tempo riba 200 meter cu 24.7 seconde. Riba nivel antiano e tabata competi tambe den categoria di bulamento leu. Den ramo di atletismo Farrell tabata e prome atleta femenino Arubiano pa participa na Weganan Olimpico di Zomer y na 1988 tabata e prome hende muhe pa representa Aruba na Weganan Olimpico. E tabata activo den otro deporte, entre nan volleyball, softball y basketball. Den añanan 1970 e tabata hunga pa Vitality Stars, ekipo femenino di basketball cu a titula mas biaha campeon di Aruba y na dos ocacion campeon di Antias Hulandes.

Despues di su carera deportivo Farrell tabata presidente di e Federacion di Atletismo Arubano (Arubaanse Atletiek Bond) di 2013 te 2021. Na 2019 Evelyn Farrell a keda eligi como "executive member council" di NACAC (North American, Central American and Caribbean Athletic Association).

Mira tambe 
 Aruba na Weganan Olimpico

Hende
Deporte na Aruba
Atleta Olimpico Arubiano